Folketing
2003-05-13

Da Kristeligt Folkepartis ordfører på området, hr. Mogens Nørgård Pedersen, ikke kan være til stede, skal jeg for ham læse følgende: For Kristeligt Folkeparti er demokrati og samfundsengagement i lige høj grad en pligt og en ret. Det gælder også deltagelse i valghandlinger og med hensyn til valgbarhed. Kristeligt Folkeparti mener, at mennesker uanset herkomst bør have en ret til at påvirke og deltage i udformningen af de rammer, der direkte vedrører dem som personer. For Kristeligt Folkeparti er dette et essentielt princip for at sikre menneskets ukrænkelighed og dermed værdighed. Kristeligt Folkeparti mener også, det er en pligt at tage del i et demokrati og tage ansvar for det samfund, man lever i. At fratage mennesker valgret og valgbarhed i forbindelse med det nære demokrati er at sende et signal om, at man ikke behøver tage medansvar for det samfund, man er en del af. Helt konkret er vore spørgsmål derfor til forslagsstillerne: Er forslagsstillerne ikke enige i, at demokrati er lige dele pligt og ret?